La Regidoria de Foment Econòmic de Llíria organitza cursos gratuïts per al desenvolupament de les competències digitals i la millora de l'ocupabilitat
27 de maig de 2025

La Regidoria de Foment Econòmic de l'Ajuntament de Llíria oferirà cursos gratuïts per a millorar el desenvolupament de les competències digitals i fomentar l'ocupabilitat. Estes accions formatives estan finançades amb fons europeus a través del Ministeri per a la Transformació Digital, i compten amb la col·laboració de la Conselleria d'Innovació i Adecco.

Un dels programes oferits serà en línia i té cursos sobre intel·ligència artificial, community manager i ciberseguretat. Podran participar persones majors de 14 anys. Compten amb una formació de 25 hores i s'entregarà certificat acreditatiu a l'alumnat. Les inscripcions es poden formular a través d'este enllaç: https://forms.office.com/e/eZQStkxj3R.

D'altra banda, també es realitzaran cursos presencials que s'iniciaran en la segona quinzena del mes de juny i continuaran al setembre. Este programa compta amb un ampli catàleg per a promoure la formació en diferents sectors de la població. Així, estan dirigits a un divers públic que abasta persones en actiu, aturades, comerços o empreses.

Oferiran, entre altres temàtiques, habilitats digitals per a relacionar-se amb l'administració electrònica o la banca en línia, la comunicació i xarxes socials per a donar visibilitat als negocis, la seguretat i protecció en internet, ferramentes per a millorar la vida laboral, o el benestar digital.

La informació i dates sobre estos cursos s'anirà donant a conéixer en les xarxes socials municipals.

L'edil de Foment Econòmic, Paco Gorrea, ha destacat que l'Ajuntament de Llíria “ha decidit apostar per estos programes, que inclouen continguts molt nous, perquè tota la ciutadania puga accedir a unes iniciatives que milloren la formació en noves tecnologies, permetent en alguns sectors poblacionals reduir la bretxa digital, al mateix temps que contribuïxen a fomentar l'ocupabilitat”.